
Durum bázisú, hajdinával dúsított száraztészták kémiai és érzékszervi vizsgálatai

Kulcsszavak: Durumbúza, hajdina, redukáló cukrok, nyersfehérje-tartalom, érzékszervi vizsgálatok,
A kutatás célja a durum búza és hajdina liszt kombinációjával előállított száraztészták kémiai és érzékszervi tulajdonságainak vizsgálata volt, amely elősegítheti az élelmiszeripari innovációkat és az egészségtudatos táplálkozási igények kielégítését. Az elemzéseket a II. Rákóczi Ferenc Kárpátaljai Magyar Főiskolán végeztük, ahol 20 laikus bíráló közreműködésével érzékszervi vizsgálatokat is lefolytatunk. A kutatás során durum- és hajdinalisztből, tojásos és tojásmentes változatokban készült nyolcféle száraz tésztát elemeztünk. A főtt tésztákat is bevonva összesen 18 mintát vizsgáltunk, kémiai és fizikai tulajdonságok, valamint az érzékszervi paraméterek értékelése érdekében.
A mérések során meghatároztuk a tészták nedvességtartalmát, főzési tulajdonságait (főzési idő, vízfelvétel, szétfövés, összetapadás), valamint kémiai paramétereiket, mint a nyersfehérje- és redukáló cukortartalom. A nedvességtartalom mérése szárítással, a nyersfehérje-tartalom a Kjeldahl-módszerrel, a cukortartalom pedig Cu₂O csapadék képzésével történt. Az érzékszervi elemzéseknél a bírálók skálán értékelték a tészták színét, illatát, ízét, állagát és ragadósságát.
Az eredmények azt mutatták, hogy a hajdinaliszt növelte a tészták tápértékét, ám érzékszervi szempontból kihívásokat jelentett. A hajdina gluténmentessége csökkentette a tészták szerkezetét, míg a durumliszt magas fehérjetartalma javította a textúrát. A hajdinaliszt alkalmazása gyorsabb főzési időt és nagyobb vízfelvételt eredményezett: tojásmentes tészták esetében a főzési idő 8 percről 7 percre, tojásos tésztáknál 9 percről 8 percre csökkent. Ugyanakkor a hajdinaliszt nagyobb arányban rontotta az érzékszervi tulajdonságokat, különösen a 30%-os hajdina-tartalmú minták esetében, amelyek a legalacsonyabb pontszámokat kapták az íz, állag és ragadósság szempontjából.
A vizsgálatok alapján a 100%-ban durumlisztből készült tészták érzékszervi szempontból a legjobbak voltak. A hajdinaliszt növelte a redukáló cukortartalmat, ám a kedvezőtlen érzékszervi tulajdonságok korlátozhatják a kereskedelmi potenciált. Összességében a hajdina liszt arányának növelése hozzájárult az egészségtudatos termékfejlesztéshez, de további kutatások szükségesek a piaci elfogadottság javításához.



